ছোলার ডালের উপর ফুটিয়ে তুললেন লিওনেল মেসির প্রতিকৃতি! কষ্ট থেকেই শিল্পে রূপ দিলেন রানাঘাটের মানিক

কলকাতা: কলকাতায় (Kolkata) লিওনেল মেসির (Lionel Messi অনুষ্ঠানে না-দেখার আক্ষেপ যেন বহু ফুটবলপ্রেমীর হৃদয়ে ক্ষত তৈরি করেছে। যুবভারতী ক্রীড়াঙ্গনে (Yuva Bharti Stadium) টিকিট কেটে, স্বপ্ন বুকে নিয়ে হাজির হয়েও মেসিকে চোখের সামনে দেখতে না পাওয়ার যন্ত্রণা আজও তাড়া করছে অগণিত সমর্থককে। সেই কষ্ট থেকেই জন্ম নিল এক অনন্য শিল্পকর্ম, ছোলার ডালের উপর মেসির প্রতিকৃতি।

নদিয়ার রানাঘাটের রামনগরের বাসিন্দা মানিক দেবনাথ ছোটবেলা থেকেই ছবি আঁকায় দক্ষ। বিশ্বখ্যাত ফুটবলার লিওনেল মেসিকে সামনে থেকে দেখার স্বপ্ন ছিল তাঁরও। কিন্তু সাধ থাকলেও সাধ্য ছিল না। মেসিকে দেখতে না পেয়ে গভীর কষ্ট ও দুঃখ থেকেই তিনি সিদ্ধান্ত নেন, অন্যরকম কিছু করবেন। আর সেখান থেকেই শুরু হয় ছোলার ডালের উপর মেসির ছবি আঁকার কঠিন যাত্রা।

আরও পড়ুন: বিএসএফ-কে জমি দেওয়া নিয়ে শাহের অভিযোগ ওড়ালেন মমতা

প্রায় সাত দিনের নিরলস পরিশ্রমে একটি ছোট ছোলার ডালের উপর নিখুঁতভাবে ফুটে ওঠে আর্জেন্টিনার মহাতারকার মুখাবয়ব। এত ক্ষুদ্র ক্যানভাসে এত সূক্ষ্ম কাজ—দেখে বিস্মিত হচ্ছেন সকলেই। মানিক জানালেন, “যাঁরা আমার মতো মেসিকে সামনে থেকে দেখতে পারেননি, তাঁদের জন্যই এই ছবি। চোখে না দেখলেও অন্তত শিল্পের মাধ্যমে মেসিকে কাছে পাওয়া যায়।”

এটাই প্রথম নয়। এর আগেও তিনি ছোলার ডালের উপর সৌরভ গঙ্গোপাধ্যায়, দিয়েগো ম্যারাডোনা, অমিতাভ বচ্চন ও লিওনেল মেসির প্রতিকৃতি এঁকেছেন। তবে এবারের কাজ তাঁর কাছে সবচেয়ে আবেগের। কারণ, এর সঙ্গে জড়িয়ে রয়েছে না-পাওয়ার বেদনা।

মানিক দেবনাথের এই অনন্য শিল্পকর্ম ইতিমধ্যেই সোশ্যাল মিডিয়ায় প্রশংসা কুড়িয়েছে। অনেকেই বলছেন, যুবভারতীতে না দেখা গেলেও, বাংলার এক প্রান্তে মেসি ধরা দিলেন শিল্পীর ছোলার ডালে। কষ্ট, দুঃখ আর ভালোবাসা মিলিয়েই যে শিল্প জন্ম নেয়—তারই এক জীবন্ত উদাহরণ হয়ে উঠেছেন রানাঘাটের মানিক।