জাতীয় সড়কে টোটো নিয়ন্ত্রণে কড়া পদক্ষেপ, দুর্ঘটনা রুখতে অভিযানে রানাঘাট পুলিশ

নদিয়া: ১২ নম্বর জাতীয় সড়কে (National Highway) লাগামহীনভাবে রং রুটে চলা টোটোর কারণে দুর্ঘটনার ঝুঁকি বাড়ছিল দিন দিন। অবশেষে কড়া পদক্ষেপ নিল রানাঘাট (Ranaghat) পুলিশ জেলা ট্রাফিক গার্ড। শান্তিপুর (Shantipur) ঘোড়ালিয়া বাইপাস সংলগ্ন জাতীয় সড়কের ওপর বিশেষ অভিযান চালিয়ে রং রুটে ওঠা টোটোচালকদের সতর্ক করা হয়।

ট্রাফিক গার্ডের নির্দেশ, জাতীয় সড়কে টোটো তোলা সম্পূর্ণ নিষিদ্ধ। যাত্রী ও টোটোচালকদের সতর্ক করে সড়ক থেকে ঘুরিয়ে দেওয়া হয় বেশ কয়েকটি গাড়ি। একইসঙ্গে যাত্রী নিরাপত্তা নিশ্চিত করতে নিয়ম না মানলে কড়া আইনি ব্যবস্থা নেওয়ার হুঁশিয়ারি দেয় পুলিশ।

আরও পড়ুন: SIR নিয়ে মুখ্যমন্ত্রীর চিঠি ঘিরে নতুন রাজনৈতিক টানাপোড়েন, ভোটার তালিকা ‘শুদ্ধিকরণ’কে কেন্দ্র করে তুঙ্গে তর্কবিতর্ক

এতেই থেমে থাকেনি প্রশাসন। ট্রাফিক গার্ড অফিস সংলগ্ন এলাকায় শুরু হয়েছে যাত্রী সচেতনতা কর্মসূচি। পথচলতি মানুষ, চালক ও যাত্রীদের নিরাপত্তা বার্তা দিতে প্রদর্শিত হচ্ছে “সেফ ড্রাইভ, সেভ লাইফ” কার্টুন ও পোস্টার।

ট্রাফিক পুলিশ আধিকারিকদের মতে, সচেতনতা বাড়লে এবং নির্দিষ্ট রুটে টোটো চললে দুর্ঘটনার সম্ভাবনা কার্যকরভাবে কমবে। স্থানীয়দের আশা, পুলিশ-প্রশাসনের এই উদ্যোগে জাতীয় সড়কে বেপরোয়া টোটো চলাচল রোধ হবে এবং যাতায়াতে নিরাপত্তা বাড়বে।